INNKALLING TIL ÅRSMØTE I

**NATURVERNFORBUNDET I ØSTFOLD**

Tid: 18.03.2023 kl. 18:00

Sted: Naturvernforbundet avholder i år årsmøte på Botne gård på Kirkøy.

Adresse: Botnekilveien 2, 1680 Skjærhalden.

Årets årsmøte vil skje i sammenheng med Naturvernforbundet i Østfold sitt ålegras seminar som foregår den 18. mars på Botne gård. Årsmøtet vil foregå etter seminaret kl 18.00. Vi fyrer bål og har en sosial sammenkomst med lett underholdning etter årsmøte.

## Sak 1 Valg av møteleder, referent og protokollunderskrivere

## Sak 2 Godkjenning av innkalling, dagsorden og saker til eventuelt

Naturvernforbundets vedtekter § 9-7.1: ”Årsmøtet er fylkeslagets høyeste myndighet. Det avholdes hvert år innen utløpet av mars måned og alltid slik at fristene for innsending av saker til fylkeslagenes årsmøte kan overholdes.” Og § 9-7.2. ”Innkalling må være medlemmene i hende senest to uker før årsmøtet.”

#### Forslag til vedtak: Innkalling og dagsorden godkjennes

## Sak 3 Årsmelding

Årsmelding ligger vedlagt.

#### Forslag til vedtak: Fremlagt årsmelding godkjennes

## Sak 4 Forslag til aktivitetsplan

Forslag til aktivitetsplan blir delt ut på møtet

#### Forslag til vedtak: Aktivitetsplanen vedtas

## Sak 5 Regnskap og budsjett

Regnskap vedlagt, og forslag til budsjett blir delt ut på møtet.

#### Forslag til vedtak: Regnskap godkjennes og budsjett vedtas som framlagt.

## Sak 6 Valg

Valgkomiteen legger frem forslag til styre, revisor og valgkomité, vedlagt.

## Sak 7 Eventuelt og innmeldte saker

Ingen innmeldte saker

Miljøvennlig hilsen

Styret i Naturvernforbundet i Østfold



Støtt oss med grasrotandel hos Norsk Tipping
Det er gratis for deg, og det betyr enormt mye for naturen i Østfold. Grasrotandelen går uavkortet til arbeidet vi gjør. Ta med denne informasjonen neste gang du spiller. Organisasjonsnummer: 971 248 149

# ÅRSMELDING 2023 – NATURVERNFORBUNDET I ØSTFOLD

# Arbeidsprogram 2022

Vedtatt arbeidsprogram for 2022 var:

### Plansaker

* Følge med på **nye saker** som dukker opp i pressen og postlistene.
* **Jordvern** saker følges gjennom plansaker.

### Skogbruk

* **Grisehogst** fortsetter ved at vi velger ut noen hogster og går over hogstflatene og kontrollerer om standarden følges.
* Vi tar sikte på ett **Brobyggerarrangement** i samarbeid med Naturskydsforeningen og skogeierforeninger i Norge og Sverige.
* Følge opp **naturrestaurering** av Remmendalen i Halden med å arrangere dugnadsdag med planting i mai.

### Samferdsel

* **Fortsette** å følge med det som skjer innen vei, jernbane, offentlig transport og sykkelstier.
* **Borg havn** Kystverket har i 2022 startet prøvemudring i innseilingen til Borg havn. Og i 2023 vil de starte hovedprosjektet etter konsesjon fra Miljødirektoratet. Dette må vi følge opp fortløpende. Tidsperspektivet på mudringsprosjektet er 2023 – 2024.

### Energi

* Vi følger opp NVEs planarbeid og evt. lokale **vindkraftsaker** som kan dukke opp.

### Avfall og deponi

* **Ulovlige** **søppelfyllinger** følges opp hvis vi får varsel om det.
* Vi kommer til å følge opp deponiet i Fredrikstad.

### Aktiviteter

* Vi tar sikte på minst 2 **Naturgledeprosjekter** av typen ”Din nabo er en drage”, ”Levende kyst”, eller Fuglekassesnekring.
* Vi støtter opp om **Åpen hage** prosjektet i Halden.

### Organisasjon

* Fylkeslaget skal i 2022 arrangerer en **lokallagssamling** med tanke på å bli kjent, inspirere hverandre og kanskje koordinere aktivitet. Dette vil styrke lokallagsarbeidet.

# Organisatorisk

## Årsmøte

Årsmøtet ble avholdt den 3. mars med både fysisk oppmøte på Sikkeland gård i Varteig og digitalt møte på zoom for de som ønsket det. Bjørn Petter Løfall som er ansatt ved Naturhistorisk museum i Oslo holdt et flott foredrag om karplanter i Østfoldnaturen.

Det var svært få medlemmer til stede digitalt på årsmøtet, men fysisk til stede var det 15 personer.

Protokoll fra årsmøtet kan lastes ned på hjemmesiden.

## Styret

Styret har hatt 10 styremøter i 2022.

* Håkon Borch (970 67 685, hakon@naturostfold.no) – styreleder
* Ragnar Johnsen (918 82 369, ragjohn@online.no) – nestleder
* Randy Lange (98830066, randy@naturveilederen.no) – styremedlem
* Hans Jan Bjerkely (992 81 007, gretehans@halden.net) – styremedlem
* Øistein R. Henriksen (911 98 055, ohe@zeimo.no) – styremedlem
* Ola Wergeland Krog (971 10 439, ola@naturkart.no) – varamedlem
* Ingunn Bomann-Lange (900 16 467, ravnhetta@gmail.com) – varamedlem
* Kenneth Thommasen (926 16 287, kenneth@arborist.no) – varamedlem
* Tom Christian O. Alnæs (957 98 395 tca@naturvernforbundet.no) – ansattrepresentant i styret

## Medlemmer

Fylkeslaget har pr 31.1.2022 1739 medlemmer, som er en nedgang på 81 medlemmer i forhold til 31.12.2021. Dette er en nedgang på 4 % i forhold til 2021.

## Lokallag

Det er for tiden 5 lokallag i Østfold.

### Fredrikstad og Hvaler

Lokallaget har 505 betalende medlemmer. Viktige arbeidsområder det fokuseres på er:

* Marin forsøpling med prosjektene «HoldHavetRent» og «Stormrydderne».
* To arrangementer for snekring av fuglekasser for barn og unge på Hvaler.
* Sjødeponiet på Møkkalasset og Svaleskjær, hvor Kystverket har avsatt områder til sjødeponi av muddermasser fra Borg Havn.

### Indre Østfold

Lokallaget har 198 betalende medlemmer. Viktige arbeidsområder det fokuseres på er:

* Mediekontakt med bl.a. flere leserinnlegg i lokalpressa om ulovlig deponi i skogsbilvei, om drikkevannsforsyningen og om Rakkestadelven.
* Gitt innspill til planstrategi og ny arealplan for Rakkestad kommune.
* Kartlagt ulovlig grøfting i skog og gitt melding til myndighetene.

### Follo Moss

Lokallaget har 611 betalende medlemmer. Viktige arbeidsområder det fokuseres på er:

* Salamander dammen i Vestby Næringspark.
* Planer om batterifabrikken i Våler i 2021. Planene er heldigvis lagt bort.
* Gylderåsen næringspark i Våler kommune er vedtatt i kommunen og vil beslaglegge over 2000 daa friluftsområde. Saken ligger imidlertid nå hos Satsforvalteren. Dette er en sak både lokallaget og fylkeslaget vil følge tett i 2023.

### Halden

Lokallaget har 265 betalende medlemmer. Lokallaget er et godt fungerende lokallag med et godt styre og høy aktivitet. Følger opp lokale saker.

### Sarpsborg

Lokallaget har 141 betalende medlemmer. Positiv utvikling med økt aktivitet i 2022. Nestleder i fylkesstyret er fra 2022 også med i styret for Sarpsborg. Viktige sak det fokuseres på er:

* Boligutbygging ved Isesjø

Det vises ellers til de lokale lagenes egne årsmeldinger.

# Økonomi

Fylkeslaget har hatt økt aktivitet i 2022, sammenliknet med 2020 og 2021 som var preget av korona. Fra 01.10 2020 ansatte fylkeslaget en Fylkessekretær som ble lønnet i 25 % stilling. Stillingsprosenten ble økt til 40% fra 01.02.2021, videre økt til 50% fra 01. juli 2021. 2022 regnskapet viser større forbruk enn inntekt, og har redusert egenkapitalen. Egen gjennomgang i fremlagt regnskap.

# Miljøpolitisk arbeid

Viktigste sakene Fylkeslaget har jobbet med i 2022:

### Oslofjordseminar på Jeløy Radio

Årets viktigste aktivitet var at Naturvernforbundet i Østfold arrangerte 7. juni et stort heldags fagseminar som belyste situasjonen i Oslofjorden. Det var foredragsholdere fra Havforsknings instituttet, Norsk institutt for Bioøkonomi (NIBIO), Universitetet i Ås (NMBU), VEAS og Kosterhavet Nasjonalpark. Det var deltakelse fra alle fylker rundt fjorden fra mange ulike lag og foreninger. Det var meget gode tilbakemeldinger på arrangementet.

Økosystemet Oslofjorden gjennomgår en marinbiologisk krise med uønsket algevekst og sterke populasjonsnedganger for sentrale fiskearter. Antatt hovedårsak er for store utslipp av nitrogen til fjorden, overfiske, partikkelavrenning fra landbruket, samt muligens en del mer usikre faktorer som krever mer undersøkelse/forskning. Det er viktig å få raskere utbygging av kommunal N-rensing fra avløpsvann og fortsatt press på landbrukets utslipp til nedbørsfeltet rundt fjorden. Naturvernforbundet mener også det er viktig å få på plass flere midlertidige marine fredningssoner, og har foreslått 30% av sjøarealet fredes for alt fiske gjennom kommunal bruk av PBL, for å se om det kan hjelpe fiskepopulasjonenes restaurering.

Seminaret utformet «Jeløya-erklæringen» som ble vedtatt i Landsstyret til Naturvernforbundet. Som oppfølging av seminaret så vil NiØ nå arbeide for å få etablert et Oslofjord-nettverk mellom fylkes- og lokallagene for å få et mer samlet arbeid mot kommunene. Dette blir et sentralt arbeid for Fylkessekretæren i 2023, og følges opp med blant annet et ålegrasseminar mars 2023.

### Plansaker / Jordvern

Vi følger arealplaner i kommunene fortløpende. Det gledelige er at vi nå har lokallag som tar de fleste arealplansaker. Fylkeslaget prioriterer nå bare større sakene der lokallaget ikke har kapasitet eller saker som har større omfang. Fylkeslaget har skrevet en rekke høringsuttalelser i perioden.

### Skogbruk

Det hogges som aldri før i Østfold-skogene og brudd på reglene i skogstandarden (Norsk PEFC Skogstandard) forekommer altfor ofte. Dessverre ser vi fortsatt lite bedring fra foregående år. De vanligste avvikene er fortsatt dype kjørespor, hogst i kantsoner, mangel på livsløpstrær og ødelagte turstier. Vi har i år også deltatt i arbeidet (gjennom Skogutvalget) i utformingen av den første norske FSC-standarden, en konkurrerende standard til Norsk PEFC Skogstandard.

Det har blitt gjort en vurdering av anmeldelse etter vannressursloven når det gjelder konsekvenser av kjøring med hjullaster nær vassdrag i Aremark kommune.

Oppfølging av politianmeldelse av hogst i Vardåsen naturreservat. Naturvernforbundet politianmeldte Moss kommune etter at skogen langs Botnertjernet i Larkollen ble hogget i januar 2020. Politiet etterforsket saken, og gav kommunen bot på NOK 500 000 for brudd på naturmangfoldloven og vannressursloven. Kommunen vedtok ikke boten og saken gikk til Moss tingrett. Moss kommune ble dømt av Tingretten til å betale en bot på NOK 650 000. Moss kommune anket saken til Lagmannsretten hvor den kom opp på nytt i mars 2022. Her ble de dømt for annen gang, men boten ble redusert til NOK 450 000. Kommunen har nå vedtatt boten, men har også vedtatt at de ikke lenger vil ha forvaltningsansvaret for Naturreservat i kommunen. En interessant del av dommen var at Lagmannsretten var av den oppfatning av at selv om kommunen var skyldig i brudd på både naturmangfoldloven og vannressursloven, så kunne de ikke dømmes for begge lovverk i samme sak. Påtalemyndigheten varslet først anke til Høyesterett på dette punktet, men har senere trukket anken.

### Remmendalen naturrestaurering

NIØ søkte våren 2019 om midler og fikk tildelt NOK 140 000 fra fylkeskommunens til naturrestaurering i Remmendalen. Skogen ligger nord for hovedveien til Halden ved Høgskolen i Østfold, og eieren Statsbygg har vært en positiv samarbeidspartner. Prosjektet har gått ut på å skifte ut plantet Hartz-gran med en naturlig løvskogsvegetasjon. Hartzgrana er fjernet og neste del av planen har vært å innplante varmekjære treslag. Innplantingen av varmekjære løvtrær var tenkt å skje som en medlemsdugnad sammen med lokallaget i Halden våren 2020. Det viste seg umulig å få tak i stedegent plantemateriale, og på grunn av koronarestriksjoner ble dugnaden utsatt til våren 2022. Det har fremdeles ikke vært mulig i 2022 å skaffe egnet plantemateriale, men naturlig oppslag av edelløvskogsarter ser ut til å dekke store arealer. Oppfølging vurderes om man til våren 2023 skal ha en ryddeaksjon med fristilling av egnede trær som kan bli grunnstammen i en fremtidig edelløvskog. Remmendalen har næringsrik leire med et tynt humuslag oppå, og har beholdt et rikt mangfold med bare små flekker av granoppslag. Ved litt skjøtsel bør det etter hvert kunne gjenskapes en edelløvskog i hele dalsiden. Høgskolens biologer er også positive, og området vil kunne få et rikt mangfold som gir bedre faglig utbytte av feltundervisningen. Halden kommune blir med på arbeidet ved å gjenskape en fin tursti langs bekkens vestside. Stien blir en naturlig fortsettelse av kyststien.

### Deltagelse i Klimapartner Østfold og arrangementet «Broen til fremtiden»

Styret i NIØ er representert i styret ved i Klimapartner Østfold. Partnerskapet ble startet opp på initiativ fra fylkeskommunen for noen år siden. Klimapartner-samarbeidet er et forum der fylkeskommunen, enkelte kommuner, Østfoldforskning, LO og Naturvernforbundet, sammen med et stadig økende antall lokale bedrifter møtes jevnlig for å utveksle informasjon som kan gjøre næringslivet, kommuner og fylkeskommune mer miljøvennlige. Hovedmålet er å få ned klimagassutslippene.

Det ble i 2022 sammen med Aled Fisher i sekretariatet i Naturvernforbundet, arbeidet med å arrangere et «Broen til fremtiden» - arrangement. Dette er tenkt å være i samarbeid med næringslivet i Østfold og vi deltok i flere planleggingsmøter. Klimapartner hadde imidlertid ikke kapasitet til å gjennomføre arrangementet på høsten slik som tenkt, og prosjektet er foreløpig utsatt til 2023.

### Jernbane

Styret følger byggingen av 2-spors jernbane gjennom Østfold og vi har deltatt på en del folkemøter om saken. Framdriften er dårlig på grunn av kvikkleire og store merkostnader. Når jernbanen kommer til Halden, er nå blitt svært usikkert. Deler av prosjektet virker igjen å være i spill med reduserte ambisjoner på grunn av kostnader. Styret følger saken fremover. Styret mener også at, like viktig som InterCity, er det å få fokus på utenlandsforbindelsen mot Gøteborg.

### Gylderåsen Næringspark

I Våler kommune er det vedtatt å etablere en næringspark i Gylderåsen friluftsområde. Gylderåsen næringspark vil beslaglegge et område på over 2000 daa. Herunder landbruks, skog og friluftsområder. Områdereguleringen vil legge til rette for kraftkrevende industri. Saken har vært til 2. gangs behandling i planutvalget i Våler kommune og har blitt vedtatt i kommunestyret. Men saken er klaget inn til Statsforvalteren for saksbehandlingsfeil. Blant annet er det ikke tatt hensyn til en skiløype som nå skaper hodebry for kommunen. Både lokallag Follo/Moss og fylkeslaget vil komme til å følge nøye med på videre utvikling i denne saken.

### Tverrforbindelse E6 i Østfold til E6 på Romerike

Vegmyndighetene arbeider med en forsterket veiforbindelse mellom Østfold og Romerike, og Naturvernforbundet i Østfold har deltatt i referansegruppen som har arbeidet med en konseptvalgutredning (KVU). KVU er nå lagt frem i forskjellige traséer og alternativer med kostnader sprikende fra 400 millioner til 35 milliarder(!) med store negative sider for miljøer med oppsplitting av landskap og nedbygging av mye landbruksjord. Den verste løsningen med ny 4 felts motorvei er heldigvis lagt på hylla, og det foreslås i første omgang en utbedring av eksisterende vei for å kunne slippe fram lange lastebiler opptil 25,25 meters lengde. Det skisseres imidlertid en trinnvis utbygging av en motorveilignende løsninger med store arealbeslag og uakseptable forhold for myke trafikanter. Saken må følges opp med høringsuttalelser og mer mobilisering og bevisstgjøring om hva som holder på å utvikle seg. Planen er tildels alvorlige på sikt for Sarpsborgmarka m.m.

### Naturgledeprosjekter

Naturgledeprosjekter og formidling av naturglede gjennom arrangementer som ”Din nabo er en drage” , ”Levende kyst” og «Fuglekassesnekring» har vært en sentral aktivitet for NiØ i flere år. I 2022 ble det gjennomført 6 slike naturgledearrangementer. Blant annet ved Bjørndalsdammene i Fredrikstad, festningsdammene ved Fredriksten festning i Halden, Albystranda på Jeløya i Moss og ved Mysenelva naturreservat. Styret arbeider med å fortsette med dette i løpet av vår og sommersesongen 2023.

### Vindkraft

Vi har også i 2022 fulgt utviklingen av vindkraftprosjekter i Østfold. I Aremark deltok vi på folkemøte mot vindkraft og vi har skrevet høringsuttalelse til høringen om Vindpark Vidar i Skagerak som ligger på svensk side, men anlegget vil være synlig fra Hvaler.

Flere fra styret deltok i januar 2023 i et dialog møte Zephyr hadde invitert til, hvor vi nok kan fastslå at dialogen fortsetter i form av motstand ved hver eneste korsvei fremover. Det var forstemmende at Zephyr varslet at de arbeider med flere vindindustriprosjekter som vi trodde vi hadde klart å legge død. Konklusjonen etter møtet var at vi må være forberedt på at det blir flere prosjekter å kjempe mot i årene som kommer.

### Borg Havn

Borg Havn-saken har fortsatt i 2022. Vi har skrevet flere lesebrev mot sjødeponi på Møkkalasset og Svaleskjær.

### FNF

NiØ har hatt et godt samarbeid med FNF i 2022. NiØ leverer gjennom FNF mange høringsuttalelser i en rekke saker som er av stor betydning for NiØ, for eksempel kommunale plansaker som Datalagringssenter i Våler kommune. FNF-koordinator Nina Frydenlund er en viktig ressurs for oss. Styreleder for FNF Østfold har vært vårt nestleder Ragnar Johnsen.

Moss 16.02.2023

\_\_\_\_\_\_\_\_\_\_\_\_\_\_\_

Håkon Borch, Leder

# Arbeidsprogram 2023

### Oslofjorden

* Å følge opp arbeidet med Oslofjorden blir antakelig Fylkessekretærens viktigste oppgave i 2023. Etablering av samarbeidsnettverket og få fokus på Oslofjorden i kommunevalgkampen blir sentralt for å få bl.a. fredningssoner opp på den politiske dagsordenen. Nettverket er tenkt som en arbeidsgruppe som samarbeider om høringsuttalelser sammen og initierer medieoppslag i valgkampen.
* Arrangere **ålegrasseminar** og forsøke å få etablert en gjeng som er villig til å arbeide med naturrestaurering i Oslofjorden.
* Kystverkethar startet arbeidet med **mudring i innseilingen til Borg Havn**, og vi må følger dette opp fortløpende. Det er vedtatt å bevilge 256 millioner til mudringsprosjektet i perioden 2023 - 2027. Her må fylkeslaget følge med, holde oss orientert, spille inn leserbrev og gi klar beskjed om hva vi mener. Vi vil også prøveta og analysere fra det midlertidige deponiet av massene som er bragt på land.

### Plansaker

* Følge med på **nye saker** som dukker opp i pressen og postlistene.
* **Jordvern** saker følges gjennom plansaker.

### Skogbruk

* Vi vil forsøke å følge opp **Grisehogst** arbeidet ved at vi velger ut noen hogster og går over hogstflatene og kontrollerer om standarden følges.
* Vi tar sikte på ett **Brobyggerarrangement** i samarbeid med Naturskyddsforeningen og skogeierforeninger i Norge og Sverige.
* Følge opp **naturrestaurering** av Remmendalen i Halden med å arrangere dugnadsdag med planting/rydding i mai.

### Samferdsel

* **Samferdsel** hvor vi følger med det som skjer innen vei, jernbane, offentlig transport og sykkelstier. Følge opp gods på bane.

### Energi

* Vi følger opp NVEs planarbeid og evt. lokale **vindkraftsaker** som kan dukke opp.

### Avfall

* **Ulovlige** **søppelfyllinger** følges opp hvis vi får varsel om det.
* Vi skal følge opp deponiet i Fredrikstad.

### Aktiviteter

* Vi tar sikte på å fortsatt avholde **Naturgledeprosjekter** av typen ”Din nabo er en drage”, ”Levende kyst” og fuglekassesnekring.
* Vi fortsetter å støtte opp om **Åpen hage** prosjektet i Halden.

### Organisasjon

* Fylkeslaget tar sikte på å i 2023 arrangere en **lokallagssamling** med tanke på å bli kjent, inspirere hverandre og kanskje koordinere aktivitet. Dette vil styrke lokallagsarbeidet.

# Valgkomiteens innstilling til valget 2022

|  |  |  |  |  |
| --- | --- | --- | --- | --- |
| **Navn** | Funksjon | **Valgt år** | **Periode** | **Kommer fra** |
| Håkon Borch | Leder | 2022 | Velges for 1 år | Moss |
| Ragnar Johnsen | Nestleder | 2022 | Ikke på valg | Sarpsborg |
| Randy Lange | Styremedlem | 2022 | Ikke på valg | Hvaler |
| Hans Jan Bjerkely | Styremedlem | 2021 | Velges for 2 år | Halden |
| Ingunn Bohmann-Lange | Styremedlem | 2022 | Ikke på valg | Hvaler |
| Øystein R. Henriksen | Styremedlem | 2022 | Ikke på valg | Sarpsborg |
| Ola Wergeland Krog | Varamedlem | 2021 | Valg 1 år | Rakkestad |
| Kenneth Thomassen | Vara/styremedlem | Ny | Velges for 2 år | Hvaler |
|  |  | Ny? |  |  |
| Tom Christian Oehmichen Alnæs | Ansattrepressentant i styret |  | Ikke på valg | Fredrikstad |
| Ove Vigdal | Revisor | 2022 | Velges for 1 år | Sarpsborg |
| **Representant til Landsstyret periode 2023 - 2024** |
| Håkon Borch | Landstyremedlem | 2021 | Velges for 1 år | Sarpsborg |
| Ragnar Johnsen | Vara landstyremedlem | 2021 | Velges for 2 år | Sarpsborg |
| **Valgkomité** |
| Randy Bomann Lange har påtatt seg arbeidet som valgkomite. |